ตม.ย้ำ ยังไม่เปิดด่าน เฝ้าระวังการลักลอบเข้าเมืองอย่างเข้มงวด
พลตำรวจโท สมพงษ์ ชิงดวง ผู้บัญชาการสำนักงานตรวจคนเข้าเมือง กล่าวถึงกรณีสื่อสังคมออนไลน์นำเสนอว่า มีการแอบลักลอบเข้าออกไทย ตามแนวชายแดนติดต่อประเทศเพื่อนบ้านโดยยืนยันว่า ในช่วงเวลานี้ ไม่มีการเปิดด่านเข้า-ออก บริเวณแนวชายแดนแต่อย่างใด และเจ้าหน้าที่ยังคงมีความพร้อมและเฝ้าระวังสูงสุดตามแนวชายแดน เพื่อป้องกันการลักลอบหลบหนีเข้าเมืองอย่างเข้มงวดและจริงจัง พร้อมย้ำว่า ผู้ลักลอบหลบหนีเข้าเมืองทุกราย จะถูกจับดำเนินคดีตามกฎหมายว่าด้วยคนเข้าเมือง กฎหมายว่าด้วยโรคติดต่อและกฎหมายการบริหารราชการในสถานการณ์ฉุกเฉิน  อย่างเด็ดขาดและจริงจังด้านพลตำรวจตรี อาชยน ไกรทอง รองผู้บัญชาการสำนักงานตรวจคนเข้าเมือง เปิดเผยว่า สำนักงานตรวจคนเข้าเมือง มีมาตรการในการตรวจสอบ กวดขันและปราบปรามการกระทำความผิดต่างๆ รวมทั้งการดำเนินการตรวจสอบชาวต่างชาติที่มีพฤติกรรมไม่เหมาะสมกระทำผิดกฎหมาย ก่อเหตุอันตรายต่อความสงบสุขและความปลอดภัยในชีวิตและทรัพย์สินของประชาชน หรือทำให้เกิดความเสียหายต่อภาพลักษณ์ของประเทศชาติ หากผู้ใดพบเบาะแสในการกระทำความผิด สามารถแจ้งได้ทางสายด่วนสำนักงานตรวจคนเข้าเมืองหมายเลขโทรศัพท์ 1178 หรือ www.immigration.go.th